इस समय डीएमके हमारा सहयोगी है : मनमोहन  
प्रधानमंत्री मनमोहन सिंह ने कहा कि इस समय डीएमके हमारा सहयोगी है और इसमें कोई बदलाव नहीं हुआ है।
कनिमोई की गिरफ्तारी के बाद डीएमके के साथ गठबंधन के बारे में पहली बार सार्वजनिक बयान देते हुए प्रधानमंत्री मनमोहन सिंह ने कहा कि इस समय डीएमके हमारा सहयोगी है और इसमें कोई बदलाव नहीं हुआ है।  इथोपिया और तंजानिया के छह दिवसीय दौरे के बाद स्वदेश लौटते हुए प्रधानमंत्री अपने विशेष विमान में संवाददाताओं से बातचीत कर रहे थे।  कांग्रेस द्वारा अन्नाद्रमुक को संप्रग में शामिल किए जाने पर विचार किए जाने के बारे में पूछे जाने पर प्रधानमंत्री ने कहा, इस समय डीएमके हमारा सहयोगी है और इसमें कोई बदलाव नहीं हुआ है। 2जी स्पेक्ट्रम घोटाले की जांच के बारे में पूछे जाने पर मनमोहन ने कहा कि फिलहाल यह मामला अदालत के विचाराधीन है और इस पर टिप्पणी करना उचित नहीं रहेगा। उल्लेखनीय है कि इसी मामले में डीएमके अध्यक्ष एम करुणानिधि की सांसद पुत्री कनिमोई की गिरफ्तारी हुई है।  प्रधानमंत्री ने कहा, जहां तक 2जी स्पेक्ट्रम का सवाल है, उसको लेकर सीबीआई अपना काम कर रही है और मामला अदालत में है। जांच की प्रगति के बारे में मेरी ओर से कोई टिप्पणी करना उचित नहीं रहेगा।